Diari Oficial de la Generalitat Valenciana


Sumari del DOGV 4782, del 24-06-2004 (2004/6184)

RESOLUCIÓ de 27 de maig de 2004, de la consellera d'Agricultura, Pesca i Alimentació, per la qual es publica la reglamentació de qualitat de la .carn de corder Guirro., per a la seua distinció amb la marca de qualitat .CV..
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4782

Data del DOGV
:   24-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6184


Data del document
:   27-05-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * legislació
    * marca de qualitat
    * producte carni

RESOLUCIÓ de 27 de maig de 2004, de la consellera d'Agricultura, Pesca i Alimentació, per la qual es publica la reglamentació de qualitat de la ?carn de corder Guirro?, per a la seua distinció amb la marca de qualitat ?CV?. [2004/X6184]
  
El Decret 91/1998, de 16 de juny, del Govern Valencià, aprova el Reglament de la Marca de Qualitat ?CV- per a productes agraris i agroalimentaris (Diari Oficial de la Generalitat Valenciana núm. 3.273, del dia 26), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, a fi de protegir-ne la singularitat, i evitar, així, competències deslleials i facilitar-ne al consumidor la identificació.
  
Després dels estudis tècnics corresponents, l'Institut Valencià de Qualitat Agroalimentària ha estimat que per les seues particulars característiques de producció i de comercialització, la carn de corder Guirro és un producte amb mèrits suficients per a ser objecte de l'aplicació de les previsions de la disposició citada; d'esta manera acull i impulsa la iniciativa dels operadors econòmics que ho han sol·licitat a la Conselleria d'Agricultura, Pesca i Alimentació.
  
En reglamentar l'Institut Valencià de Qualitat Agroalimentària, la qualitat de la carn de corder Guirro, d'acord amb el Decret 91/1998, del Govern Valencià, la seua comercialització podrà emparar-se amb la marca de qualitat ?CV?, de titularitat de la Generalitat Valenciana, amb el compliment de les condicions d'autorització i d'ús establides en el Reglament de la marca aprovat per este decret, l'aplicació i gestió del qual correspon a la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Per tot això, a l'empara del que disposa l'article 1.1 del Decret 91/1998, de 16 de juny, del Govern Valencià, resolc:
  
Primer
  
Es publica la reglamentació de qualitat de la carn de corder Guirro, adoptada per l'Institut Valencià de Qualitat Agroalimentària, amb data 24 de maig de 2004, que figura en l'annex a la present Resolució, a l'efecte de l'autorització respecte d'este producte i de l'ús de la marca de qualitat ?CV?, d'acord amb el seu reglament aprovat per mitjà del Decret 91/1998, de 16 de juny, del Govern Valencià, i queda inscrit este producte en el Registre de Productes Agroalimentaris amb Marca de Qualitat ?CV?.
  
Segona
  
La reglamentació de qualitat adoptada serà efectiva des de la publicació en el Diari Oficial de la Generalitat Valenciana.
  
València, 27 de maig de 2004.- La consellera: Gema Amor Pérez.
  
ANNEX
  
REGLAMENTACIÓ DE QUALITAT DE LA CARN DE CORDER GUIRRO
  
INSTITUT VALENCIÀ DE QUALITAT AGROALIMENTÀRIA
  
1) Generalitats.
  
Únicament podrà ser comercialitzada com a carn de corder Guirro amb Marca de Qualitat ?CV- la procedent de corders descendents de reproductors inscrits en el Llibre Genealògic de la Raça Ovina Guirra (aprovat per l'Orde de 26 de novembre de 1999, de la Conselleria d'Agricultura, Pesca i Alimentació) i que s'adeqüen al perfil morfològic de la raça, criats, sacrificats, escorxats i comercialitzats conforme al que establix esta reglamentació.
  
La carn de corder Guirro amb Marca de Qualitat ?CV- podrà comercialitzar-se dins de les categories següents: Guirro i Guirro de llet, amb Marca de Qualitat ?CV?, sempre que complisquen amb:
  
a) Guirro de llet:
  
- Edat màxima de sacrifici: 45 dies, i un pes d'animal viu entre 8-14 kg.
  
- Pes de la canal fins a 7 kg.
  
b) Guirro:
  
- Edat màxima de sacrifici 100 dies, i un pes d'animal viu entre 15-26 kg.
  
- Pes de la canal fins a 13 kg.
  
2) De les explotacions ramaderes.
  
2.1) De les explotacions.
  
Les explotacions de cria i enceball hauran de complir amb la legislació en matèria de producció ramadera i amb els requisits sanitaris i mesures que en matèria de benestar animal, seguretat alimentària i medi ambient, establisca la legislació vigent.
  
Les explotacions ramaderes hauran de portar un ?Llibre d'Explotació- en el qual quedaran reflectits, almenys, les dades següents relatives a la producció i comercialització del corder Guirro: data de naixement dels corders, nombre d'identificació (correlatiu segons naixements), progenitors, tractaments zoosanitaris, data i pes en el moment del sacrifici. També s'anotaran les entrades i eixides d'animals en l'explotació i la informació necessària per a establir un sistema traçable que permeta verificar el compliment de les exigències d'aquesta reglamentació.
  
Els animals destinats a la producció de carn de corder Guirro amb Marca de Qualitat ?CV- seran identificats en nàixer i fins al seu sacrifici mitjançant un suport plàstic, un crotal, o qualsevol altre mitjà que garantisca un seguiment traçable i inequívoc dels animals.
  
2.2) Estabulació i cria.
  
Els corders destinats a la reposició de reproductors compliran els requisits genealògics d'identitat de la raça. Els reproductors estaran en condicions de cria extensiva, o per contra, si estan estabulats, disposaran d'espais oberts a l'aire lliure a què tindran accés durant almenys 5 hores al dia.
  
Respecte a l'alimentació, quan es tracte de:
  
a) Guirro de llet: l'alimentació dels corders haurà de realitzar-se en estabulació amb llet materna exclusivament fins al moment del seu sacrifici.
  
b) Guirro: L'alimentació dels corders haurà de realitzar-se en estabulació amb llet materna per un període mínim de 30 dies, completada ad libitum amb palla blanca i/o pinsos autoritzats per a l'alimentació d'ovins, adequats a les necessitats nutricionals dels animals.
  
En tots els casos, els animals tindran lliure accés a l'aigua. En cap circumstància es permetrà l'administració d'hormones, promotors del creixement o qualsevol altre tipus de producte que interferisca en el creixement i desenvolupament normal dels ovins, a més, es mantindran els períodes de supressió establits en cas d'aplicació de medicaments.
  
3) Del sacrifici.
  
3.1) Condicions de l'escorxador.
  
El sacrifici dels animals es realitzarà en escorxadors autoritzats inscrits en el registre d'indústries agràries. Totes les instal·lacions i equips seran conforme al que establix la legislació vigent per a les indústries del sector. Hauran de disposar d'un sistema d'autocontrol basat en el principi d'anàlisi de perill i punts de control crític (APPCC).
  
Els escorxadors disposaran de sistemes que garantisquen la separació física dels corders que donaran carns emparades per la Marca de Qualitat ?CV- i la seua perfecta identificació respecte a altres corders que pogueren existir en les mateixes instal·lacions.
  
3.2) Condicions prèvies al sacrifici.
  
El transport a l'escorxador dels corders haurà de realitzar-se d'acord amb els requisits especificats en les corresponents normatives sobre el transport d'animals.
  
En arribar a l'escorxador els animals s'inspeccionaran per a comprovar que estan exempts de danys i que complixen amb els requisits d'identificació i altres que exigisca este document, i romandran en repòs almenys 10 hores fins al moment del sacrifici, en quadres netes, amb disponibilitat d'aigua i garantint sempre unes condicions adequades de benestar de l'animal.
  
3.3) Condicions de sacrifici, classificació i marcat.
  
El sacrifici, espellat i eviscerat es realitzarà per mètodes legalment autoritzats. Les operacions de sacrifici i d'escorxament de la carn de corder Guirro amb Marca de Qualitat ?CV- s'efectuarà de manera que quede en tot moment correctament identificada i no puga confondre's amb carns procedents d'animals distints dels previstos per a este fi.
  
Després de la corresponent inspecció sanitària, les canals seran sotmeses a classificació. Aquelles que reunisquen les característiques establides en este reglament seran qualificades com a aptes i marcades en el mateix escorxador. El marcat de la canal es realitzarà amb material d'ús alimentari, i s'efectuarà:
  
a) Obligatòriament, mitjançant un braçalet d'un sol ús i subjecte de manera que no puga desprendre's en cada una de les extremitats posteriors. El braçalet identificarà la carn emparada per la Marca de Qualitat ?CV- i estarà numerat, i permetrà una connexió traçable amb l'animal que va entrar a sacrifici.
  
b) Opcionalment, podrà marcar-se la canal mitjançant segell de tinta indeleble amb les sigles ?CV?. Aquest marcat s'aplicarà en cuixa, espatla i costellada de cada semicanal.
  
3.4) Oreig, conservació i expedició de les carns.
  
L'oreig començarà immediatament després de finalitzat el sacrifici i durarà un mínim de 10 hores. S'efectuarà en cambra refrigerada en condicions on, la temperatura interna de la canal aconseguisca una temperatura inferior als 7ºC en un termini màxim de 20 hores.
  
Les canals, convenientment identificades, i una vegada orejades es conservaran en cambres refrigerades entre 0 i 4ºC. Queda prohibida la congelació de les carns.
  
El transport de la carn amb Marca de Qualitat ?CV- s'efectuarà en vehicles que complisquen amb la normativa vigent, i es mantindrà en tot moment una temperatura entre 0-4ºC.
  
4) De la comercialització.
  
Les canals es classificaran i comercialitzaran en fresc (en cap cas s'admetrà la seua congelació) una vegada sagnades, eviscerades i espellades, sense cap (separada a nivell de l'articulació atloideo-occipital), sense potes (separades a nivell de les articulacions carpo-metacarpiana o tars-caudal), sense mamelles ni òrgans sexuals (excepte els testicles) i, sense fetge ni freixura. Els renyons i el greix de renyonada podran incloure's en la canal. Les canals atendran a les característiques generals següents:
  
- Canal completa (sense decomissos parcials).
  
- Sense colps, morats o hematomes.
  
- Sense anomalies congènites (deformitats).
  
- Sense tints ictèrics (grocs).
  
- Canals amb perfil rectilini o convex, contorns lleugerament arredonits i proporcions harmòniques.
  
- Les canals estaran cobertes per una pel·lícula fina de greix que deixe al descobert els músculs de la cuixa i espatla.
  
- El greix haurà de tindre un color blanc o blanc cremós, tant la de cobertura com el pelvià renal i, serà a més de consistència ferma.
  
- La carn serà de color blanc rosat per al Guirro de llet i de color rosat a rogenc per a la resta de les carns, sense heterogeneïtats regionals.
  
- La carn serà poc olorosa i sempre d'olor agradable.
  
Podran comercialitzar-se com a carn de corder Guirro amb la Marca de Qualitat ?CV?: canals, mitges canals i quarts de corder, així com porcions o peces més xicotetes degudament envasades i identificades.
  
El període màxim de comercialització de la carn no haurà de superar els huit dies des del seu sacrifici, i es respectarà sempre la cadena de fred i unes condicions adequades per a la seua conservació.